b"\n_START_ARTICLE_\nPopul\xc3\xb2nia\n_START_PARAGRAPH_\nPopul\xc3\xb2nia (llat\xc3\xad Populonia o Populonium) fou una antiga ciutat d'Etr\xc3\xbaria, a la costa, enfront de l'illa d'Elba, a uns 8 km al nord de Piombino._NEWLINE_Estrab\xc3\xb3 l'esmenta com l'\xc3\xbanica ciutat etrusca de la costa i Plini ho repeteix, per\xc3\xb2 se sap que ni havia algunes altres, i probablement la refer\xc3\xa8ncia seria a ciutats importants. Tot i aix\xc3\xad Popul\xc3\xb2nia sembla que no fou especialment important i fins i tot potser nom\xc3\xa9s era una col\xc3\xb2nia de Volaterrae. La seva prosperitat segurament derivava del comer\xc3\xa7 del ferro procedent d'Elba. El 205 aC quan apareix esmentada per primera vegada, la ciutat ja era en mans dels romans i va proveir de ferro a Escipi\xc3\xb3 mentre altres ciutat aportaven soldats i subministraments; el 202 aC el c\xc3\xb2nsol Claudi Ner\xc3\xb3, en el seu viatge a Sardenya, es va refugiar amb la flota a aquest port davant d'una forta turmenta._NEWLINE_No torna a apar\xc3\xa8ixer fins al segle I quan fou assetjada per Sul\xc2\xb7la al mateix temps que Volaterrae, i va quedar parcialment destru\xc3\xafda, desastre del que va dif\xc3\xadcilment es va recuperar. _NEWLINE_Estrab\xc3\xb3 l'assenyala com gaireb\xc3\xa9 deserta, nom\xc3\xa9s conservant un m\xc3\xadnim d'activitat al port. Fins i tot el port va caure en completa decad\xc3\xa8ncia al final de l'Imperi i Rutili el descriu com a desolat al segle V. Al segle VI Gregori el gran diu el mateix per\xc3\xb2 assenyala que segui essent seu d'un bisbe._NEWLINE_La ciutat va ressorgir a l'edat mitjana a l'entorn d'un castell constru\xc3\xaft al lloc i encara porta el mateix nom._NEWLINE_S'han trobat tombes etrusques de gran valor. Tamb\xc3\xa9 es conserven les muralles. Fou l'\xc3\xbanica ciutat etrusca que va emetre monedes de plata, amb un estil peculiar que sembla influ\xc3\xaft pels grecs de Focea; el nom etrusc de la ciutat fou Pupluna. Prop tenia les termes d'Aquae Populonia, un balneari d'aig\xc3\xbces termals. Correspon a la moderna La Caldane a uns 10 km de la ciutat moderna de Populonia, al peu del Campiglia."